En mand fra Litauen er blevet anholdt, efter han kørte galt i en stjålet bil i Sæby.

Et biltyveri gik helt galt onsdag eftermiddag. Klokken 13.24 fik Nordjyllands Politi en anmeldelse om et uheld på kirkegården i Sæby, hvor to mænd i en bil var braget ind i kirkegårdsmuren. Da politiet ankom til stedet, anholdte de den ene mand, som viste sig at være fra Litauen. Han er nu på politigården, hvor han skal afhøres i løbet af eftermiddagen. - Den anden mand løb fra bilen, og ham fik vi ikke fanget, siger Henrik Beck, der er vagtchef ved Nordjyllands Politi. Der skete ingen personskade ved uheldet, men bilen blev skadet i mødet med muren.